ቀጥታ ምስ ፈትሑኒ፡ ኣብ ኣስመራ ናብ ዝርከቡ ስድራይ ኣምሪሐ። ኣብ ውሽጢ 20 ዓመታት ሕልናይ ተነኺኡ እዩ፤ እቲ ምንታይሲ ብዙሕ ነገራት እዩ ሓሊፉኒ፣ ብዙሕ ነገራት እዩ ተበላሽዩኒ፣ ቤተሰበይ፡ ደቀይ ዘዕብዮም ዘይብሎም ፋሕፋሕ ኢሎም፤ በዓልቲ ቤተይ ንሕማም ተቓሊዓ። ኣብ ቤት ማእሰርቲ ዘሕለፍክዎ ግዘ፡ ክዕደ ዘይከኣል በሰላ እዩ። ከም ሰብ ግና፡ ካብቲ ዝሓለፈ ዓመታት እሲ፡ እተን ብዘይ ፍርዲ ዝተወሰኻ 4 ኣዋርሕ ነዊሐናኒ። ዝተኣሰርኩሉ ግዘ ቀሊል ኣይኮነን። 20 ዓመት ማለት ሓደ ሰብ ተወሊዱ፡ ንሓዳርን መርዓን ዝበፅሐሉ እዋን እዩ። ብሓይሊ እግዚኣብሄር ግና፡ ምስ ጥዕናይ እዞም ዓመታት ወዲአዮም። ብሓፈሻ ግን ኣተሓሕዛ እሱራት መንግስቲ ኤርትራ ብኸመይ ኢኻ ትገልፆ?
